ANC eis Zuma moet self ontmoeting verduidelikOudpres. Jacob Zuma. Foto: Nic Bothma/Pool via AP Oudpres. Jacob Zuma se turf sit al meer en sy beweegruimte raak al minder in die ANC. Die jongste aanduiding dat sy eertydse onaantasbaarheid aan’t taan is, is dat die ANC se topamptenare hom versoek het om self te kom verduidelik wat gebeur het op die onlangse ontmoeting by die Maharani Hotel op die Durbanse strandfront waar hy met die sekretarisse-generaal van die ANC, die ANC-vroueliga en die KwaZulu-Natalse jeugliga vergader het. Wegkomkans vir Zuma gaan min wees – net soos vóór die Zondo-kommissie, waar hy eersdaags in persoon gaan moet getuig oor sy beweerde betrokkenheid by staatskaping. Zuma het die afgelope 15 jaar dit tot ‘n fyn kuns vervolmaak om ander mense namens hom te laat baklei op belastingbetalers se koste. Wanneer hy self sy saak moes stel, soos tydens vraetyd in die parlement, was sy vertonings pateties. Maar dis nie net vir Zuma dat die beweegruimte minder en die wegkomkans al kleiner word nie. Die sekretaris-generaal van die ANC, Ace Magashule, se bewerings dat al vier die teenwoordiges mekaar “bloot toevallig” op die tweede vloer van die Maharani raakgeloop het, is duidelik nie sonder meer deur sy kollegas in die topstrukture van die ANC aanvaar nie. Met intelligente mense dwarsoor die land wat dit heimlik eens is in hul vermoede dat Magashule – om dit sag te stel – bog praat, beteken die feit dat Magashule weer opnuut sy weergawe sal moet verduidelik net een ding: Die vertrouensbreuk in die ANC raak al hoe erger. Dit – en die spektakel van Zuma wat sy bedenklike handelinge op al meer plekke self en sonder hulp moet verduidelik – is van die sterkste aanduidings dat die ANC só kwesbaar is as nog nooit tevore in ons land se demokrasie nie, en dat die koring groen staan op die land as die opposisie net eensgesind wil saamwerk in aanstaande jaar se verkiesing.